Sigur í Meistaradeild – Bjarni Bjarnason og Hera frá Þóroddsstöðum bættu skrautlegri fjöður í afrekshatt sinn í gærkvöldi , þegar þau báru sigurorð af keppinautum sínum í flugskeiði ( hallarskeiði ) Meistaradeildar í hestaíþróttum . Tíminn var 5,97 , sprettfærið sagt 75 metrar . Aðstæður voru allar hinar erfiðustu , blindbylur úti og atrennan ísi lögð . Ég get ekki stillt mig um að nefna það líka að hryssan sem varð í 2. sæti , Irpa frá Borgarnesi ( tíminn var 6,0 – knapinn Davíð Jónsson ) er dótturdóttir Núma frá Þóroddsstöðum . Skammt er um liðið síðan Bjarni og Hera urðu önnur í 150 m skeiði Meistaradeildar ( 14,84 ) , á hárfínt lakari tíma en sigurvegarinn ( Sigurbjörn B. og Fróði ) , sem komu úr öðrum riðli , svo þau lentu aldrei saman . Hera lenti aftur á móti í riðli með Tuma frá Borgarhóli , þeim mikla sigurvegara í 150 m skeiði , og fór tiltölulega létt með það , þótt Tumi yrði eilítið sneggri af stað – Hera át forskotið hreinlega upp , þegar hún var komin niður . Og það er vel af sér vikið á móti svona fljótum hesti á 150 metra sprettfæri . Semsagt , þetta veit á gott !